b'\n_START_ARTICLE_\nTuoksuilangia\n_START_SECTION_\nKuvaus\n_START_PARAGRAPH_\nTuoksuilangia on keskikokoinen ainavihanta puu. Se kasvaa noin 10\xe2\x80\x9340 metri\xc3\xa4 korkeaksi. Oksat ovat yleens\xc3\xa4 varsinkin p\xc3\xa4\xc3\xa4dyist\xc3\xa4\xc3\xa4n nuokkuvat. Kaarna on sile\xc3\xa4\xc3\xa4 ja v\xc3\xa4rilt\xc3\xa4\xc3\xa4n harmaata. Lehdet ovat vuorottelevat, noin 13\xe2\x80\x9329 senttimetri\xc3\xa4 pitk\xc3\xa4t, 1\xe2\x80\x932 cm pitk\xc3\xa4n lehtiruodin p\xc3\xa4\xc3\xa4ss\xc3\xa4 ja yleens\xc3\xa4 riippuvat. Ne ovat muodoltaan yksinkertaiset ja soikeat, tyvest\xc3\xa4\xc3\xa4n tylpp\xc3\xa4p\xc3\xa4\xc3\xa4tyiset ja k\xc3\xa4rjest\xc3\xa4\xc3\xa4n ter\xc3\xa4v\xc3\xa4t. Lehtien laidat ovat ehyet, usein hieman aaltoilevat. Kukinto on terttu, jossa on 2\xe2\x80\x936 kukkaa, ja se sijaitsee lehdett\xc3\xb6m\xc3\xa4n sivuverson p\xc3\xa4\xc3\xa4dyss\xc3\xa4. Keltaiset kaksineuvoiset kukat ovat voimakkaantuoksuisia. Verholehti\xc3\xa4 on kolme ja ter\xc3\xa4lehti\xc3\xa4 kuusi. Ter\xc3\xa4lehdet ovat yleens\xc3\xa4 aaltoilevan k\xc3\xa4yr\xc3\xa4t. Hedelm\xc3\xa4 on kyps\xc3\xa4n\xc3\xa4 musta marja, joka kasvaa riippuvissa tertuissa. Hedelm\xc3\xa4ss\xc3\xa4 on 2\xe2\x80\x9312 siement\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTuoksuilangian kukista tuotetaan kananga\xc3\xb6ljy\xc3\xa4. Puun kaupallinen viljely alkoi 1800-luvulla Filippiineill\xc3\xa4, jossa puuta viljell\xc3\xa4\xc3\xa4n nykyisin v\xc3\xa4hemm\xc3\xa4n. Nykyisin suurimmat kananga\xc3\xb6ljyn tuottajat ovat Indonesia, Komorit ja Madagaskar.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nTuoksuilangia on kotoisin Kaakkois-Aasiasta, nykyisin sit\xc3\xa4 kasvaa villin\xc3\xa4 laajalla alueella Aasiassa, Australiassa ja Tyynenmeren saarilla. Lajia my\xc3\xb6s viljell\xc3\xa4\xc3\xa4n monin paikoin trooppisilla ilmastoalueilla. Tuoksuilangia kasvaa l\xc3\xa4hinn\xc3\xa4 kosteissa trooppisissa alankometsiss\xc3\xa4 merenpinnantasolta 850 metrin korkeuteen. Sen elinalueilla vuoden keskil\xc3\xa4mp\xc3\xb6tila on 21\xe2\x80\x9327 \xc2\xb0C ja keskim\xc3\xa4\xc3\xa4r\xc3\xa4inen sadanta noin 1500\xe2\x80\x932000 millimetri\xc3\xa4 vuodessa.'